Document ID: 32014R0530

A BIZOTTSÁG 530/2014/EU FELHATALMAZÁSON ALAPULÓ RENDELETE
(2014. március 12.)
a 2013/36/EU európai parlamenti és tanácsi irányelvnek a kereskedési könyvi egyedi kockázatokra vonatkozó belső módszerekhez kapcsolódó lényeges kitettségeket és küszöbértékeket részletesen meghatározó szabályozástechnikai standardok tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről szóló, 2013. június 26-i 2013/36/EU európai parlamenti és tanácsi irányelvre (1) és különösen annak 77. cikke (4) bekezdésének harmadik albekezdésére,
mivel:
(1)
A 2013/36/EU irányelv 77. cikkének (3) bekezdése kizárólag a hitelviszonyt megtestesítő instrumentumokra utal, ezért a kereskedési könyvbe bevezetett, tulajdonviszonyt megtestesítő eszközöket nem kell bevonni az egyedi kockázat lényegességének értékelésébe.
(2)
Az egyedi kockázatoknak való kitettség abszolút értelemben vett lényegességét a hitelviszonyt megtestesítő értékpapírok nettó pozícióinak kiszámítására vonatkozó egységesített szabályok alkalmazásával kell mérni. Az említett értékelésnek figyelembe kell vennie az 575/2013/EU európai parlamenti és tanácsi rendelet (2) 327. cikkének (1) bekezdése szerint számított hosszú és rövid nettó pozíciókat egyaránt, a hitelderivatívákkal biztosított fedezeteknek az 575/2013/EU rendelet 346. és 347. cikkével összhangban történő beszámításával.
(3)
A 2013/36/EU irányelv 77. cikke (3) bekezdésének a kereskedési könyvi egyedi kockázatokra kiterjedő első albekezdése a különböző kibocsátók hitelviszonyt megtestesítő értékpapírjaiban lévő, nagyszámú jelentős pozíciót említ. E rendelet előírásai ezért a 2013/36/EU irányelv 77. cikke (4) bekezdésének megfelelően meghatározzák a különböző kibocsátók hitelviszonyt megtestesítő értékpapírjaiban lévő jelentős pozíciók nagy számára vonatkozó lényegességi küszöbértéket.
(4)
Ez a rendelet az Európai Bankhatóság által a Bizottságnak benyújtott szabályozástechnikai standardtervezeteken alapul.
(5)
Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (3) 37. cikke alapján létrehozott Banki Érdekképviseleti Csoport véleményét,
ELFOGADTA EZT A RENDELETET:
1. cikk
Az „egyedi kockázattal szembeni abszolút értelemben lényeges kitettségek” fogalmának meghatározása a 2013/36/EU irányelv 77. cikke (4) bekezdésének megfelelően
Az intézmény hitelviszonyt megtestesítő értékpapírok egyedi kockázatának való kitettségét akkor kell abszolút értelemben lényegesnek tekinteni, ha az 575/2013/EU rendelet 327. cikkében meghatározott nettó hosszú és nettó rövid pozíciók összege meghaladja az 1 000 000 000 EUR-t.
2. cikk
A „különböző kibocsátók hitelviszonyt megtestesítő értékpapírjaiban lévő nagyszámú jelentős pozíció” fogalmának meghatározása a 2013/36/EU irányelv 77. cikke (4) bekezdésének megfelelően
Az intézmény egyedi kockázatú portfóliója akkor tekintendő különböző kibocsátók hitelviszonyt megtestesítő értékpapírjaiban lévő nagyszámú jelentős pozíciót tartalmazónak, ha a portfólió 100-nál több, egyenként 2 500 000 EUR-t meghaladó összegű pozíciót tartalmaz, függetlenül attól, hogy az 575/2013/EU rendelet 327. cikke szerinti nettó hosszú vagy rövid pozícióról van-e szó.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. március 12-én.

Labels: 2
11